'ভারতের কাছে পাত্তাই পাবে না বাংলাদেশ'- শেন বন্ড
বিশ্বকাপে বৃহস্পতিবারের ম্যাচে পুনেতে ভারত জিতলে সেমিফাইনালের পথে আরও এক পা দিবে রোহিত শর্মার দল, বাংলাদেশ জিতলে কোনও মতে আশা টিকিয়ে রাখবে।
নিউজিল্যান্ডের বিপক্ষে ম্যাচে সাকিব আল হাসান একটি চোট পেয়েছিলেন, তা অনেকটাই সেরে উঠেছে বলেছেন বাংলাদেশের কোচ চান্ডিকা হাথুরুসিংহা।
কিন্তু ‘সাকিব খেলবেনই’- এই নিশ্চয়তা তিনি দেননি।
ভারতের বোলিং কোচ পরশ মামব্রে যদিও বলেছেন সাকিবকে নিয়ে ভারত ভাবছে না, কিন্তু এই ম্যাচের আগে দুই দেশের বিশ্লেষকরাই সাকিবকে নিয়ে কথা বলছেন।
ভারতের বিপক্ষে সাকিব বাংলাদেশের আট জয়ে দুইবার ম্যান অফ দ্য ম্যাচ, ব্যাট হাতে ২২ ম্যাচে ৭৫১ রান তুলেছেন ৩৭ গড়ে, করেছেন ৯টি ফিফটি।
বল হাতে ২২ ম্যাচে নিয়েছেন ২৯ উইকেট, একবার ৫ উইকেট নিয়েছেন এবং গড় ৩২.৬৬।
ভারতের ক্রিকেট উপস্থাপক হারশা ভোগলে বলেছেন, সাকিব না খেললে যে শূণ্যতা বাংলাদেশের একাদশে তৈরি হবে সেটা অপূরণীয়।
“সাকিব যদি না খেলেন সেখানে যে ফাঁকা জায়গা তৈরি হবে সেটা কখনোই পূরণ করার মতো নয়, আপনি আপনার দশ ওভার বল করা বোলার ও ওপরের দিকে ব্যাট করা ব্যাটার একসাথে হারাচ্ছেন”।
সাকিব না খেললে শান্ত, লিটন, মুশফিকের ওপর চাপ বাড়বে। তানজিদ তামিম এখনও পারফর্ম করেননি কিন্তু বাংলাদেশের ভালো করতে হলে এই তরুণদের ভাল খেলতেই হবে, বলছেন হারশা ভোগলে।
লিটন দাসকে নিয়ে শংকার কথা প্রকাশ করেছেন হারশা, তিনি বলেন, “বাংলাদেশ অনেক ক্রিকেটারই আসেন তারা নিজেদের সামর্থ্য অনুযায়ী ক্রিকেট খেলেননা। এটা দিনশেষে আফসোসের হবে যদি লিটন দাসও সেই তালিকায় নাম লেখান”।
শান্তর কথা আলাদাভাবে বলেন হারশা, ৩০-৪০ রান করলে হবে না, শান্তর বড় রান করতে হবে।
বাংলাদেশের বোলারদের সাবধান করে দিয়েছেন হারশা, যেন রোহিত শর্মাকে শর্ট বল না করেন তারা।
রোহিত শর্মা সম্প্রতি তুখোড় ফর্মে আছেন, আফগানিস্তানের বিপক্ষে শতক ও পাকিস্তানের বিপক্ষে ৮৫ রানের একটি ইনিংস খেলেছেন।
ভারতের ক্রীড়া সংগঠক ও লেখক জয় ভট্টাচার্য বলেন, “আমি তাসকিনকে পছন্দ করি। উইকেট নিতে পারেন এবং দুর্দান্ত অ্যাকশন”।
এখন পয়েন্ট টেবিল যে অবস্থানে আছে বাংলাদেশের জন্য আরও একটা হার হজম করা কষ্টদায়ক হবে এবং টুর্নামেন্টে টিকে থাকার আশা অনেকটাই কমে আসবে।
এই মুহূর্তে বাংলাদেশের ব্যাটিং ফর্মটা নিয়ে দুশ্চিন্তা রয়েছে, কারণ পুনের উইকেটে ৩৩৭ রানও নিরাপদ না এবং সেখানে ভারত যদি বড় স্কোর দাঁড় করায় আগে ব্যাট করে বাংলাদেশের জন্য সেটা হবে অনেক বড় চ্যালেঞ্জ।
শেষ ১৪ ইনিংসে ৮বারই তিনশোর বেশি রান হয়েছে মহারাষ্ট্র ক্রিকেট অ্যাসোসিয়েশনের এই মাঠে।
ভারতের সাবেক ক্রিকেটার ও ক্রিকেট উপস্থাপক আকাশ চোপড়া নিজের ইউটিউব চ্যানেলের বিশ্লেষণে বলেন, “বল খুব সহজেই ব্যাটে আসবে, আর পুনেতে রাতে বল করতে সমস্যা হবে না কারণ ছাদ নেই মাঠে, বাতাস থাকবে, শিশির থাকবে না”।
বাংলাদেশের সমস্যার কথা বলতে গিয়ে ওপেনিং পজিশনে তেমন রান না আসার কথা বলেন তিনি, মুশফিক কিছু রান করছেন তবে সেটা দলের জন্য যথেষ্ট নয়।
সাকিব আল হাসানকে ‘বাংলাদেশ দলের জান’ বলছেন আকাশ চোপড়া, যদি সাকিব না খেলেন সেটা হবে অনেক বড় ধাক্কা, বলছেন আকাশ।
তবে ভারতের বিপক্ষে বাংলাদেশের ম্যাচের আগে সবচেয়ে আলোচিত উক্তিটি করেছেন ভারতের ধারাভাষ্যকার সঞ্জয় মানজ্রেকার, তার মতে বাংলাদেশ শতভাগ দিয়ে খেললেও ভারতকে হারাতে পারবে না।
ওদিকে ইএসপিএন ক্রিকইনফোতে বাংলাদেশ-ভারত ম্যাচ নিয়ে আলোচনায় নিউজিল্যান্ডের সাবেক ফাস্ট বোলার শেন বন্ড বলেছেন, জয়ের জন্য ভারত ৮০% সামর্থ্য নিয়ে খেলাই যথেষ্ট হবে।
বাংলাদেশের বিপক্ষে ভারতের হারের কোনও কারণ নেই বলে মনে করেন শেন বন্ড, ‘খুব সহজ একটা জয় পাবে ভারত’।
নিউজিল্যান্ডের এই ক্রিকেটারের মতে, ‘ভারতের কাছে বাংলাদেশ পাত্তাই পাবে না’।
ভারতের সাবেক ক্রিকেটার দীপ দাসগুপ্ত বলেন, “বাংলাদেশের সবচেয়ে বড় সমস্যা ধারাবাহিকতার অভাব। তাদের কোনও ব্যাটিং লাইন-আপ নেই। ভারতকে দেখেন হারুক আর জিতুক তাদের একটা স্পষ্ট ধারণা রয়েছে কার কী কাজ। সাকিব তিন নম্বরে এতো সফল, তিনি এখন পাঁচে খেলছেন”।
ভারতের এই দলটায় কি এমন কোনও ফাঁকা জায়গা রয়েছে, যেখানে এখনও টিকমার্ক পড়েনি?
জনপ্রিয় ক্রিকেট পোর্টাল ক্রিকবাজের আলোচনায় ভারতের ক্রীড়া সংগঠক ও লেখক জয় ভট্টাচার্য ভারতীয় ক্রিকেট দলের তরুণ সেনসেশন শুভমন গিলের কথা বলেছেন, গিল ডেঙ্গু জ্বর থেকে ফিরে এখনও পুরোপুরি নিজের সামর্থ্যের প্রমাণ দেননি। এই ধরনের চোট থেকে ফিরলে খানিকটা সময় লাগে।
“শুভমন উদীয়মান তারকা, তিনি কিছু রান পেলে ভালো হয়। শারদুল নাকি আশ্বিন এটাও একটা প্রশ্ন যেটার উত্তর মেলেনি এখনও। আমার মনে হয়না ভারত কোনও পরীক্ষা-নিরীক্ষায় যাবে”।
এই আলোচনায় জনপ্রিয় ভারতীয় ক্রিকেট উপস্থাপক হারশা ভোগলে বলেন, “আমার মনে হয় শারদুলের ওপর রোহিত খুব বেশি ভরসা করবেন না। দেখুন তিনি কতো ওভার বল করছেন? যদি বাংলাদেশে অনেক বাঁহাতি থাকে সেক্ষেত্রে আশ্বিন সুযোগ পেতে পারেন”।
হারশা বলেছেন, “দলে তিনজন ফাস্ট বোলার আছেন, জাডেজা ও কুলদীপ আছেন, এখানে আশ্বিনকে আমি রাখতে চাইবো”।
ইংল্যান্ডের বিপক্ষে জয়ের পর উড়ন্ত আফগানিস্তান দলকে হারিয়ে দিলো নিউজিল্যান্ড।
এই জয়ের ফলে সেমিফাইনালে খেলা অনেকটাই নিশ্চিত করলো গত দুই আসরের ফাইনালে খেলা নিউজিল্যান্ড।
চার ম্যাচের চারটি জয় পেয়েছে নিউজিল্যান্ড।
চেন্নাইয়ের চীপক স্টেডিয়ামে নিউজিল্যান্ড আগে ব্যাট করে, শুরু থেকে নিয়মিত বিরতিতে উইকেট হারাতে থাকা নিউজিল্যান্ডের লাইন আপের হাল ধরেন টম লাথাম ও গ্লেন ফিলিপস।
দুজন ১৪৪ রানের জুটি গড়ে নিউজিল্যান্ডের জন্য একটা বড় স্কোর দাঁড় করান।
লাথাম ৬৮ ও ফিলিপসের ৭১ রানে ভর করে নিউজিল্যান্ড ২৮৮ রান তোলে, শেষদিকে মার্ক চাপম্যান ১২ বলে ২৫ রানের ঝড়ো ক্যামিও ইনিংস খেলেন।
জবাব দিতে নেমে আফগানিস্তান শুরু থেকেই উইকেট হারাতে শুরু করে ১০০ রান বোর্ডে তোলার আগেই চার উইকেট হারানো আফগানিস্তান ১৩৯ রানে গুটিয়ে যায়।
নিউজিল্যান্ডের মিচেল স্যান্টনার চার ম্যাচে ১১ উইকেট নিয়ে টুর্নামেন্টের সব বোলারদের মধ্যে এগিয়ে আছেন, দুই নম্বরে আছেন নিউচজিল্যান্ডের ফাস্ট বোলার ম্যাট হেনরি, তিনি নিয়েছেন চার ম্যাচে ৯ উইকেট।
ব্যাট হাতেও টুর্নামেন্টে সবার ওপরে আছেন নিউজিল্যান্ডের ডেভন কনওয়ে, চার ম্যাচে তার ব্যাটে রান এসেছে ২৪৯।
কেইন উইলিয়ামসনের জায়গায় নিউজিল্যান্ডের অধিনায়কত্ব করছেন টম লাথাম।

বিশ্বকাপে বৃহস্পতিবারের ম্যাচে পুনেতে ভারত জিতলে সেমিফাইনালের পথে আরও এক পা দিবে রোহিত শর্মার দল, বাংলাদেশ জিতলে কোনও মতে আশা টিকিয়ে রাখবে।